ทำไม รัสเซีย มีความสำคัญด้านพลังงาน กับยุโรป
ความสำคัญที่ว่านี้ มันมากแค่ไหน ?  ลงทุนแมนจะเล่าให้ฟัง
24 ก.พ. 2565

ทำไม รัสเซีย มีความสำคัญด้านพลังงาน กับยุโรป /โดย ลงทุนแมน
ถ้าถามว่า มหาอำนาจทางเศรษฐกิจของโลกในปัจจุบัน คือใคร ? 
หลายคนก็คงนึกถึงเพียงแค่สหรัฐอเมริกาและจีน
แต่ถ้าถามว่า มหาอำนาจในเรื่องพลังงาน
โดยเฉพาะก๊าซธรรมชาติของโลกคือประเทศไหน ?
คำตอบคือ “รัสเซีย”
รัสเซีย ครองปริมาณสำรองก๊าซธรรมชาติกว่า 1 ใน 4 ของโลก
และมีความสำคัญในด้านพลังงานกับยุโรปอย่างมาก
ความสำคัญที่ว่านี้ มันมากแค่ไหน ? 
ลงทุนแมนจะเล่าให้ฟัง
╔═══════════╗
Blockdit เป็นแพลตฟอร์ม สำหรับนักอ่าน และนักเขียน
ที่มีผู้ใช้งาน 2 ล้านคน ลองใช้แพลตฟอร์มนี้เพื่อได้ไอเดียใหม่ๆ
แล้วอาจพบว่าสังคมนี้เหมาะกับคนเช่นคุณ
Blockdit. Ideas Happen. 
╚═══════════╝
รัสเซียมีประชากรราว 146 ล้านคน มีมูลค่า GDP ประมาณ 56 ล้านล้านบาท อยู่อันดับที่ 11 ของโลก 
นอกจากนั้น รัสเซีย เป็นประเทศที่มีขนาดพื้นที่ใหญ่ที่สุดในโลก โดยมีพื้นที่กว่า 17 ล้านตารางกิโลเมตร ครอบคลุมพื้นที่ถึง 1 ใน 8 ของโลก
ด้วยพื้นที่ที่มีขนาดใหญ่มาก ทำให้รัสเซียเป็นประเทศที่กุมทรัพยากรธรรมชาติต่าง ๆ ไว้มากมาย
ข้อมูลจากกระทรวงทรัพยากรและสิ่งแวดล้อมของรัสเซียระบุว่า
ในปี 2019 ทรัพยากรที่รัสเซียมีทั้งหมดนั้น ตีเป็นมูลค่าสูงกว่า 60% ของ GDP ประเทศ
โดยทรัพยากรธรรมชาติ 2 ตัว ที่สำคัญและมีอิทธิพลต่อเศรษฐกิจของรัสเซีย
คือ “น้ำมันและก๊าซธรรมชาติ”
และถ้ามาดูข้อมูลจาก EIA หรือ องค์กรสารสนเทศด้านการพลังงานของสหรัฐอเมริกา
ก็จะเห็นว่า รัสเซียมีปริมาณสำรองน้ำมันดิบ 80,000 ล้านบาร์เรล หรือ 4.8% ของปริมาณสำรองน้ำมันดิบทั้งโลก ซึ่งปริมาณนี้ มากที่สุดเป็นอันดับที่ 8 ของโลก
ขณะที่ในปี 2020 รัสเซียมีปริมาณการผลิตน้ำมันดิบวันละ 9.8 ล้านบาร์เรลต่อวัน มากเป็นอันดับที่ 2 ของโลก รองจากสหรัฐอเมริกา และมีการส่งออกน้ำมันดิบวันละ 4.7 ล้านบาร์เรลต่อวัน มากเป็นอันดับที่ 2 ของโลกเช่นกัน รองจากซาอุดีอาระเบีย
ที่น่าสนใจกว่านั้นคือ รัสเซียเป็น “มหาอำนาจก๊าซธรรมชาติของโลก” 
เพราะปริมาณสำรองก๊าซธรรมชาติที่รัสเซียครอบครองอยู่นั้น มากที่สุดเป็นอันดับ 1 ของโลก คิดเป็น 1 ใน 5 ของปริมาณสำรองก๊าซธรรมชาติทั้งโลก
รัสเซีย ยังเป็นประเทศที่ส่งออกก๊าซธรรมชาติมากที่สุดในโลก โดยลูกค้ารายใหญ่ที่พึ่งพาก๊าซธรรมชาติของรัสเซียก็คือ ประเทศส่วนใหญ่ในทวีปยุโรป นั่นเอง
สำหรับการส่งก๊าซธรรมชาติของรัสเซียไปในยุโรปนั้น จะส่งผ่าน ท่อส่งก๊าซ โดยบางประเทศจะสามารถรับก๊าซธรรมชาติของรัสเซียได้โดยตรง
ส่วนบางประเทศที่ไม่มีท่อรับส่งก๊าซโดยตรง ก็จะใช้วิธีต่อท่อ เพื่อรับจากประเทศที่รับก๊าซธรรมชาติจากรัสเซียโดยตรงอีกที
แล้วก๊าซธรรมชาติสำคัญกับยุโรปแค่ไหน ?
อธิบายก่อนว่า ก๊าซธรรมชาติ ถือเป็นแหล่งพลังงานที่สำคัญสำหรับการทำความร้อนและการผลิตไฟฟ้า 
ในปัจจุบัน การบริโภคก๊าซธรรมชาติของยุโรปนั้น มีสัดส่วนประมาณ 1 ใน 5 ของการบริโภคพลังงานทั้งหมด
และรู้ไหมว่า ในปี 2020 มี 3 ประเทศในยุโรปอย่าง บอสเนียและเฮอร์เซโกวีนา, มาซิโดเนียเหนือ และมอลโดวา ที่ต้องพึ่งพาการนำเข้าก๊าซธรรมชาติจากรัสเซียถึง 100%
แต่ที่น่าสนใจกว่าก็คือ 
ประเทศอื่นที่เศรษฐกิจใหญ่ ๆ ในยุโรป ก็พึ่งพาการนำเข้าก๊าซธรรมชาติจากรัสเซียเช่นกัน
ตัวอย่างเช่น
- เยอรมนี ปริมาณก๊าซธรรมชาติที่ใช้ 49% มาจากรัสเซีย
- อิตาลี ปริมาณก๊าซธรรมชาติที่ใช้ 46% มาจากรัสเซีย
- ฝรั่งเศส ปริมาณก๊าซธรรมชาติที่ใช้ 24% มาจากรัสเซีย
3 ประเทศที่ว่านี้ มีขนาดเศรษฐกิจรวมกัน คิดเป็นสัดส่วนกว่า 40% ของ GDP ทั้งทวีปยุโรป
ดังนั้น เมื่อเราอ่านมาถึงตรงนี้ คงไม่ต้องสงสัยเลยว่า ก๊าซธรรมชาติจากรัสเซียนั้น มีความสำคัญต่อยุโรป โดยเฉพาะด้านเศรษฐกิจมากขนาดไหน
และถ้าสมมติว่าวันหนึ่งไม่มีก๊าซธรรมชาติจากรัสเซียส่งมา 
หลายประเทศในยุโรป ก็อาจเจอปัญหาด้านพลังงาน ได้เหมือนกัน..
ปิดท้ายด้วยข้อมูลที่น่าสนใจ 
รัสเซียมีบริษัทพลังงานยักษ์ใหญ่ที่ชื่อว่า Gazprom ซึ่งทำธุรกิจเกี่ยวกับก๊าซธรรมชาติครบวงจร ทั้งภายในประเทศ และส่งออกไปยังต่างประเทศ โดยมีรัฐบาลรัสเซียเป็นผู้ถือหุ้นใหญ่
โดย ณ สิ้นปี 2020 Gazprom ครอบครองปริมาณก๊าซธรรมชาติสำรอง ประมาณ 16% ของทั้งโลก และ 70% ของรัสเซียเลยทีเดียว..
╔═══════════╗
Blockdit เป็นแพลตฟอร์ม สำหรับนักอ่าน และนักเขียน
ที่มีผู้ใช้งาน 2 ล้านคน ลองใช้แพลตฟอร์มนี้เพื่อได้ไอเดียใหม่ๆ
แล้วอาจพบว่าสังคมนี้เหมาะกับคนเช่นคุณ
Blockdit. Ideas Happen. 
╚═══════════╝
ติดตามลงทุนแมนได้ที่
Website - 
Blockdit - 
Facebook - 
Twitter - 
Instagram - 
Line - 
YouTube - 
Spotify - 
Apple Podcasts - 
Soundcloud - 
References:
-
-
-
-
-
-
-
-
-